**Το ιστορικό των προσφυγών του Δήμου Χαλανδρίου**

Θυμίζουμε ότι στις 2.5.2023 ο Δήμος Χαλανδρίου προσέφυγε εκ νέου στο ΣτΕ, προκειμένου να μπει φρένο στη μεταφορά του στο Μαρούσι. Μαζί με το Σύλλογο Προστασίας Περιβάλλοντος και Ρεματιάς Πεντέλης-Χαλανδρίου, κατέθεσε αίτηση  ακύρωσης κατά του υπ’ αριθ. 36/30.3.2023 Π.Δ. που ενέκρινε τη μετεγκατάσταση του καζίνο στο κτήμα «Δηλαβέρη», απέναντι από το Χαλάνδρι.

Είναι η δεύτερη φορά που επιχειρείται η νομιμοποίηση της μεταφοράς του καζίνο και η δεύτερη φορά που ο Δήμος Χαλανδρίου προσέφυγε στο  ΣτΕ, στη βάση προηγούμενων ομόφωνων αποφάσεων του Δημοτικού Συμβουλίου Χαλανδρίου, με τις οποίες εκφράζεται ρητή αντίθεση στη μετεγκατάσταση.

Την πρώτη φορά, ο Δήμος Χαλανδρίου, πολίτες και συλλογικότητες από το Μαρούσι, καθώς και το καζίνο Λουτρακίου άσκησαν αιτήσεις ακύρωσης εναντίον της προέγκρισης της μεταφοράς του καζίνο στο Μαρούσι και του νόμου 4499/2017, στη βάση του οποίου αποφασίστηκε αυτή.

**Στη βάση ομόφωνων αποφάσεων του Δημοτικού Συμβουλίου**  
  
Η διοίκηση του Δήμου Χαλανδρίου προχώρησε στη νέα αυτή προσφυγή, έχοντας ομόφωνη εξουσιοδότηση από το Δημοτικό Συμβούλιο της πόλης, που με σειρά ψηφισμάτων από τις  [7 Απριλίου 2021](https://www.chalandri.gr/dhmotarxh/72532/) και [1 Φεβρουαρίου 2023](https://www.chalandri.gr/dhmotarxh/90749/), που επαναβεβαιώνουν την ομόφωνη απόφαση του σώματος (43/2020), κατά της μετεγκατάστασης του καζίνο. Όπως τονίζεται στα ψηφίσματα του Δημοτικού Συμβουλίου Χαλανδρίου, η μετεγκατάσταση του καζίνο θα είναι καταστροφική για τους πολίτες όχι μόνο του Αμαρουσίου, όχι μόνο των γειτονικών δήμων, όπως το Χαλάνδρι, αλλά και του μητροπολιτικού χώρου στο σύνολό του.

**Η κυβέρνηση αγνόησε την πρώτη απόφαση του ΣτΕ**

Παρά το γεγονός ότι με τις υπ’ αριθ. 44 και 45 αποφάσεις της ολομέλειας του ΣτΕ, που δημοσιεύτηκαν στις 15 Ιανουαρίου 2021, **η μεταφορά του καζίνο κρίθηκε αντισυνταγματική -διότι κρίθηκε αντισυνταγματικό το νομοθετικό πλαίσιο (ν. 4499/2017) με βάση το οποίο αποφασίστηκε**-η κυβέρνηση νομοθέτησε εκ νέου «φωτογραφικά», μόλις δύο μήνες μετά τις αποφάσεις της ολομέλειας, υπέρ της εταιρείας που εκμεταλλεύεται το καζίνο.

Στο ν. 4512/2018 προσέθεσε το άρθρο 369Α, με το οποίο «νομιμοποιεί», για δεύτερη φορά, τη μεταφορά του καζίνο στις γειτονιές μας.  
  
Ουσιαστικά και τυπικά επαναλαμβάνει, ίσως πιο αναλυτικά, τις προβλέψεις και τις πρόνοιες του προηγούμενου νόμου 4499/2017, τον οποίο έκρινε αντισυνταγματικό η ολομέλεια του ΣτΕ.